Prečišćeni tekst Zakona o predškolskom vaspitanju i obrazovanju obuhvata sljedeće propise:
1. Zakon o predškolskom vaspitanju i obrazovanju ("Službeni list Republike Crne Gore", br. 064/02 od 28.11.2002),
2. Zakon o izmjenama Zakona o predškolskom vaspitanju i obrazovanju ("Službeni list Republike Crne Gore", br. 049/07 od 10.08.2007),
3. Zakon o izmjenama i dopunama Zakona o predškolskom vaspitanju i obrazovanju ("Službeni list Crne Gore", br. 080/10 od 31.12.2010),
4. Zakon o izmjenama i dopunama Zakona kojima su propisane novčane kazne za prekršaje ("Službeni list Crne Gore", br. 040/11 od 08.08.2011),
5. Zakon o izmjenama Zakona o predškolskom vaspitanju i obrazovanju ("Službeni list Crne Gore", br. 040/16 od 30.06.2016),
6. Zakon o izmjenama i dopunama Zakona o predškolskom vaspitanju i obrazovanju ("Službeni list Crne Gore", br. 047/17 od 19.07.2017), u kojima je naznačen njihov dan stupanja na snagu.
ZAKON
O PREDŠKOLSKOM VASPITANJU I OBRAZOVANJU
("Službeni list Republike Crne Gore", br. 064/02 od 28.11.2002, 049/07 od 10.08.2007, Službeni list Crne Gore", br. 080/10 od 31.12.2010, 040/11 od 08.08.2011, 040/16 od 30.06.2016, 047/17 od 19.07.2017)
I OSNOVNE ODREDBE
Definicija
Član 1
Predškolsko vaspitanje i obrazovanje, kao dio jedinstvenog vaspitno-obrazovnog sistema, ostvaruje se na način i pod uslovima propisanim ovim zakonom.
Djelatnost
Član 2
Predškolskim vaspitanjem i obrazovanjem se ostvaruje vaspitanje i obrazovanje djece, vodi briga o djeci i pruža pomoć roditeljima u poboljšanju kvaliteta života porodice i djece.
Obuhvat djece
Član 3
Predškolsko vaspitanje i obrazovanje obuhvata djecu do polaska u osnovnu školu.
Dostupnost predškolskog vaspitanja i obrazovanja
Član 3a
Predškolsko vaspitanje i obrazovanje je jednako dostupno svakom djetetu i ne može biti neposredno ili posredno ograničeno po osnovu: pola, rase, boje kože, jezika, vjere, nacionalnog, etničkog ili drugog porijekla, smetnje i teškoće u razvoju, socijalnog porijekla ili drugog ličnog svojstva ili okolnosti, u skladu sa posebnim propisom.
Ciljevi
Član 4
Ciljevi predškolskog vaspitanja i obrazovanja su:
   1) stvaranje uslova za život, igru i razvoj djece;
   2) razvijanje sposobnosti razumijevanja i prihvatanja sebe i drugih;
   3) razvijanje sposobnosti za dogovaranje, uz uvažavanje različitosti i učestvovanja u grupi;
   4) razvijanje sposobnosti prepoznavanja emocija i podsticanje emotivnog doživljavanja i izražavanja;
   5) njegovanje radoznalosti, istraživačkog duha, mašte i intuicije, kao i razvijanje mišljenja;
   6) podsticanje jezičkog razvoja, kao vještine komunikacije, stvaralačkog i kreativnog korišćenja govora;
   6a) razvijanje interesovanja djece da kroz igru i zabavu usvajaju strani jezik;
   7) podsticanje doživljavanja umjetničkih djela i umjetničkog izražavanja;
   8) bogaćenje dječjeg iskustva kroz različite tipove aktivnosti iz svakodnevnog života;
   9) podsticanje tjelesnog i motoričkog razvoja;
   10) razvijanje samostalnosti, higijenskih navika i brige za zdravlje;
   11) razvijanje pozitivnog odnosa prema prirodi i zaštiti životne sredine;
   12) razvijanje sposobnosti razumijevanja i usvajanja osnovnih socijalnih, moralnih i drugih vrijednosti;
   13) razvijanje svijesti o jednakosti i ravnopravnosti polova.
Organizovanje
Član 5
Predškolsko vaspitanje i obrazovanje ostvaruje se u predškolskoj ustanovi, osnovnoj školi, obrazovnom centru i resursnom centru (u daljem tekstu: ustanova), kao i u porodici, u skladu sa ovim zakonom.
Predškolsko vaspitanje i obrazovanje organizuje se u ustanovi, zavisno od uzrasta djece, u jaslicama i vrtićima.
Vaspitne jedinice
Član 6
Briše se. (Zakon o izmjenama i dopunama Zakona o predškolskom vaspitanju i obrazovanju, "Sl. list CG", br. 80/10)
Pravo na izbor programa
Član 7
Roditelj ima pravo da, u skladu sa interesovanjima i potrebama djeteta, izabere program vaspitanja i obrazovanja djeteta, pod uslovima i na način propisan ovim zakonom.
Boravak djece
Član 8
U jaslicama borave djeca uzrasta do tri godine života, a u vrtićima djeca od tri godine života do polaska u osnovnu školu.
Djeca sa posebnim vaspitno-obrazovnim potrebama
Član 9
Predškolsko vaspitanje i obrazovanje djece sa posebnim vaspitno-obrazovnim potrebama ostvaruje se u skladu sa ovim zakonom i drugim propisima.
Nadzor
Član 10
Nadzor nad sprovođenjem odredaba ovog zakona vrši ministarstvo nadležno za prosvjetu (u daljem tekstu: Ministarstvo), u skladu sa zakonom.
Upotreba rodno osjetljivog jezika
Član 10a
Svi izrazi koji se u ovom zakonu koriste za fizička lica u muškom rodu obuhvataju iste izraze u ženskom rodu.
Pojmovnik
Član 11
Pojedini izrazi u ovom zakonu imaju značenje:
   - "obrazovni program" je najšire definisana programska orijentacija za izvođenje vaspitno-obrazovnog rada;
   - "vaspitna grupa" predstavlja sastav djece struktuiran po uzrastu, pedagoškim normativima i brojnosti;
   - "vaspitna jedinica" je dio predškolske ustanove van sjedišta ustanove koja obuhvata jednu ili više vaspitnih grupa;
   - "javno važeći program" je program koji donosi ili odobrava nadležni državni organ;
   - "privatne ustanove" su ustanove predškolskog vaspitanja i obrazovanja koje osniva pravno ili fizičko lice;
   - "privatni vaspitač" je nastavnik predškolskog vaspitanja i obrazovanja angažovan po potrebi za realizaciju osnovnih programskih zahtjeva sa djetetom u porodici;
   - "djeca iz najosjetljivijih grupa stanovništva" su: djeca sa smetnjama i teškoćama u razvoju, djeca koja imaju teškoće uzrokovane socijalnim, jezičkim i kulturološkim preprekama.
II ORGANIZACIJA VASPITNO-OBRAZOVNOG RADA
Obrazovni program
Član 12
Predškolsko vaspitanje i obrazovanje ostvaruje se prema obrazovnom programu predškolskog vaspitanja i obrazovanja (u daljem tekstu: obrazovni program).
Obrazovnim programom utvrđuju se ciljevi i zadaci vaspitno-obrazovnog rada, broj djece u vaspitnim grupama, vrste, obim i oblici trajanja vaspitno-obrazovnog rada.
Obrazovni program po trajanju
Član 13
Briše se. (Zakon o izmjenama i dopunama Zakona o predškolskom vaspitanju i obrazovanju, "Sl. list CG", br. 47/17)
Vrste programa
Član 14
Vrste obrazovnog programa su: primarni, kraći i specijalizovani programi, u skladu sa ovim zakonom i posebnim propisima.
Programi iz stava 1 ovog člana realizuju se prema mogućnostima ustanove, u skladu sa potrebama i interesima djece i roditelja.
Ustanova može organizovati povremene programe vaspitanja i obrazovanja djece u prirodi i programe turističkog karaktera.
Odluku o organizovanju rada, u smislu stava 3 ovog člana uz pribavljeno mišljenje Savjeta roditelja, donosi upravni odbor ustanove.
Primarni program
Član 15
Primarnim programom predškolskog vaspitanja i obrazovanja (u daljem tekstu: primarni program) utvrđuju se obim i oblici vaspitno-obrazovnog rada i program engleskog jezika sa djecom do polaska u osnovnu školu.
Program iz stava 1 ovog člana realizuje se u javnoj i privatnoj ustanovi.
Ustanova je dužna da ponudi program engleskog jezika djeci uzrasta od tri godine do polaska u školu, u skladu sa opredjeljenjem roditelja.
Kraći program
Član 16
Kraćim programom predškolskog vaspitanja i obrazovanja (u daljem tekstu: kraći program) utvrđuje se sadržaj kontinuiranih ili povremenih aktivnosti koje se mogu organizovati jednom ili više puta nedjeljno, u trajanju do četiri sata, u skladu sa potrebama i interesima djece i roditelja.
Za djecu koja nijesu uključena u primarni program, u cilju efikasnije pripreme za osnovnu školu, ustanova mora realizovati program pripreme djece za osnovnu školu. Program pripreme za djecu koja nijesu obuhvaćena primarnim programom, ustanova organizuje u vremenu i terminima koji ne remete njen redovan rad i program.
Program iz stava 2 ovog člana realizuje se za djecu uzrasta od pet godina života do polaska u osnovnu školu.
Specijalizovani program
Član 17
Specijalizovanim programom predškolskog vaspitanja i obrazovanja (u daljem tekstu: specijalizovani program) utvrđuje se oblik i sadržaj vaspitno-obrazovnog rada po određenim oblastima i sferama interesovanja (muzička, dramska, jezička, likovna, kulturna, sportska, rekreativna, zabavna i dr.), iskazanim sklonostima djeteta i opredjeljenjem roditelja.
Programi po trajanju
Član 17a
Primarni program realizuje se kao cjelodnevni program u trajanju od šest do devet časova ili kao poludnevni program u trajanju od četiri do šest časova.
Kraći program realizuje se u trajanju od tri časa, a specijalizovani program u trajanju do četiri časa.
Drugi programi
Član 18
Ustanova može da, u skladu sa prostornim i kadrovskim mogućnostima, organizuje program boravka djece, kao i druge programe za animaciju i zabavu djece.
Za programe iz stava 1 ovog člana roditelji plaćaju naknadu čiju visinu utvrđuje organ upravljanja ustanove, uz saglasnost Ministarstva.
Način organizovanja programa iz stava 1 ovog člana utvrđuje se statutom ustanove..
Nadležnost
Član 19
Primarni program utvrđuje Nacionalni savjet za obrazovanje (u daljem tekstu: Savjet).
Kraći program, specijalizovani program i druge programe utvrđuje ustanova, uz saglasnost osnivača, uz prethodno pribavljeno mišljenje Savjeta.
Program po posebnim pedagoškim načelima
Član 20
Privatna ustanova koja izvodi vaspitno-obrazovni program po posebnim pedagoškim načelima dobija javnu važnost kada Savjet utvrdi da je program priznat od strane odgovarajućeg međunarodnog udruženja.
Godišnji program rada
Član 21
Ustanova donosi godišnji program rada.
Godišnjim programom rada ustanove bliže se utvrđuju: organizacija, oblici, sadržaji i raspored aktivnosti vaspitno-obrazovnog rada, profesionalno usavršavanje zaposlenih, vrste i nazivi programa, načini i oblici saradnje sa roditeljima, jedinicom lokalne samouprave, organima, organizacijma i dr.
Vrijeme organizovanja
Član 22
Vrijeme organizovanja vaspitno-obrazovnog rada u ustanovama u toku godine određuje osnivač, uz saglasnost organa lokalne samouprave, zavisno od sadržaja programa koji se realizuje, u skladu sa potrebama i interesima roditelja i djece i klimatskim i drugim uslovima sredine.
Predškolsko vaspitanje u porodici
Član 23
Predškolsko vaspitanje i obrazovanje može organizovati predškolska ustanova i u porodici, u skladu sa ovim zakonom.
Uslove i način organizovanja predškolskog vaspitanja i obrazovanja u porodici uređuje Ministarstvo, na predlog Savjeta.
Vaspitne grupe
Član 24
U ustanovi se organizuju vaspitne grupe.
U zavisnosti od uzrasta djece, broj upisane djece u vaspitnoj grupi za primarni program je:
   1) osmoro za djecu do jedne godine;
   2) 12 za djecu do dvije godine;
   3) 14 za djecu od dvije do tri godine;
   4) 10 za djecu u mješovitoj grupi do tri godine;
   5) 20 za djecu od tri do četiri godine;
   6) 24 za djecu od četiri do pet godina;
   7) 25 za djecu od pet do šest godina;
   8) 20 za djecu u mješovitoj grupi od tri do šest godina.
Broj djece u vaspitnim grupama za kraći, specijalizovani i druge programe utvrđuje se tim programima.
Izuzetno od stava 2 ovog člana, broj djece u vaspitnoj grupi može se povećati, po odobrenju Ministarstva.
U vaspitnoj grupi u kojoj su uključena djeca sa smetnjama i teškoćama u razvoju, broj djece se može smanjiti, po odobrenju Ministarstva.
Vaspitne jedinice van sjedišta ustanove
Član 25
Ustanova može imati vaspitne jedinice van svog sjedišta.
Odluku o organizovanju vaspitnih jedinica, u smislu stava 1 ovog člana, donosi upravni odbor, uz saglasnost osnivača.
Upis djece
Član 26
Upis djece u ustanovu vrši se, po pravilu, u toku juna mjeseca, na osnovu javnog oglašavanja.
Izuzetno od stava 1 ovog člana, upis djece može se vršiti tokom cijele godine, u skladu sa mogućnostima ustanove.
Upis djece u ustanovu vrši nadležna komisija koju imenuje direktor.
Bliži način, postupak i kriterijumi upisa djece u ustanovu propisuje Ministarstvo.
Privremeno isključenje iz ustanove
Član 27
Djeca koja boluju zarazne bolesti mogu se privremeno isključiti iz ustanove na osnovu ljekarskog nalaza, u skladu sa statutom ustanove.
III VASPITAČI, STRUČNI SARADNICI I SARADNICI
Vaspitno-stručni kadar
Član 28
Vaspitno-obrazovni rad u ustanovi obavljaju: vaspitač, nastavnik engleskog jezika i stručni saradnik.
Vaspitno-obrazovni rad sa djecom uzrasta do tri godine obavlja vaspitač, a njegu i preventivnu zaštitu medicinska sestra pedijatrijskog smjera odnosno zdravstveni tehničar.
Vaspitno-obrazovni rad sa djecom uzrasta od tri godine do polaska u školu obavlja vaspitač, a preventivnu zdravstvenu zaštitu djece medicinska sestra, pedijatrijskog smjera odnosno zdravstveni tehničar (u daljem tekstu: trijažna sestra).
Vaspitno-obrazovni rad na ostvarivanju specijalizovanog programa obavlja vaspitač.
Vaspitno-obrazovni rad sa djecom u porodici obavlja vaspitač koji je registrovan kao privatni vaspitač.
Stručni saradnik pruža pomoć vaspitaču i medicinskoj sestri u obavljanju stručnih poslova.
Vaspitno-obrazovni rad za program engleskog jezika obavlja nastavnik engleskog jezika.
Biblioteka igračaka i knjiga
Član 28a
Vaspitno-stučni kadar iz člana 28 ovog zakona, kroz program jačanja roditeljskih kompetencija, pruža podršku, vrši edukaciju i afirmiše ulogu roditelja, kao i podstiče korišćenje potencijala roditelja kroz biblioteku igračaka i knjiga.
Biblioteku igračaka i knjiga čine: razvojno prilagođene igračke i knjige, literatura za roditelje, vaspitače, kao i ostali didaktički materijal za razvoj djece.
U biblioteci iz stava 2 ovog člana roditelj, pored besplatnog korišćenja igračaka, knjiga i ostalog razvojno-stimulativnog materijala, dobija i informacije i praktične instrukcije o načinu stimulisanja razvoja djeteta, čime se podstiče sveobuhvatan razvoj djeteta kod kuće.
Interaktivna služba
Član 28b
Pri ustanovi kojoj gravitiraju udaljena seoska područja, po pravilu, organizuju se interaktivne službe.
Interaktivna služba kroz kućne posjete porodici i djeci, na udaljenom seoskom području, daje instrukcije roditeljima, promoviše i realizuje programe i aktivnosti koje se odnose na razvoj djeteta i sl.
Interaktivnu službu iz stava 1 ovog člana čine vaspitač i stručni saradnik, u skladu sa obrazovnim programom.
Uslovi za izvođače vaspitno-obrazovnog rada
Član 29
Vaspitač može biti lice koje je završilo dvogodišnji studijski program predškolskog vaspitanja i obrazovanja, odnosno VI nivo okvira kvalifikacija (180 CSPK-a) ili VII nivo okvira kvalifikacija, podnivo jedan (240 ili 300 CSPK-a) za predškolsko vaspitanje i obrazovanje.
Nastavnik engleskog jezika može biti lice koje ima VII nivo okvira kvalifikacija, podnivo jedan (240 ili 300 CSPK-a), ili nastavnik engleskog jezika koji je završio dvogodišnji studijski program engleskog jezika.
Stručni saradnik može biti lice koje ima VII nivo okvira kvalifikacija, podnivo jedan (240 ili 300 CSPK-a) odgovarajućeg profila (psiholog, pedagog, defektolog-logoped, socijalni radnik, nutricionista i dr.).
Trijažna sestra, odnosno medicinska sestra, odnosno zdravstveni tehničar može biti lice koje ima najmanje IV nivo okvira kvalifikacija, podnivo jedan (najmanje 240 CSPK-a).
Privatni vaspitač
Član 30
Predškolsko vaspitanje i obrazovanje u porodici obavlja privatni vaspitač.
Troškove za predškolsko vaspitanje i obrazovanje u porodici plaća roditelj.
Privatni vaspitač može obavljati vaspitanje i obrazovanje predškolske djece u porodici, ako:
   1) ispunjava uslove za vaspitača propisane ovim zakonom;
   2) nije u radnom odnosu;
   3) se prijavi nadležnom organu opštine i nadležnoj prosvjetnoj inspekciji.
Lice iz stava 3 ovog člana bavi se predškolskim vaspitanjem i obrazovanjem kao osnovnom djelatnošću.
Evidenciju o privatnom vaspitaču vodi Ministarstvo.
Evidencija o privatnom vaspitaču
Član 31
Sadržaj obrasca i način vođenja evidencije za privatnog vaspitača (upis, brisanje i dr.) propisuje Ministarstvo.
Sanitarno-higijenski pregled
Član 32
Lica koja obavljaju vaspitno-obrazovni rad u ustanovi i drugi zaposleni koji rade neposredno sa djecom moraju biti, u toku godine, najmanje jedanput sanitarno-higijenski pregledani, u skladu sa zakonom.
Norma
Član 33
U okviru nedjeljnog radnog vremena vaspitač, nastavnik engleskog jezika i stručni saradnik imaju 26 časova neposrednog vaspitno-obrazovnog rada sa djecom.
U okviru radnog vremena iz stava 1 ovog člana, nastavnik engleskog jezika ima 30 minuta rada u jednoj vaspitnoj grupi, dva puta sedmično.
U okviru nedjeljnog radnog vremena medicinska sestra u jaslicama ima najmanje 30 časova neposrednog rada sa djecom.
Radno vrijeme trijažne sestre iznosi 40 časova nedjeljno.
Ostalo radno vrijeme vaspitača, nastavnika engleskog jezika, stručnog saradnika i medicinske sestre u jaslicama raspoređuje se u skladu sa statutom ustanove.
Pedagoška evidencija
Član 34
U ustanovi se vodi jedinstvena pedagoška evidencija i to: radna knjiga, matična knjiga djece, karton sa podacima o razvoju djeteta, ljetopis ustanove, evidencija ovlašćenih lica koja mogu preuzeti dijete iz ustanove i dr.
Sadržaj obrasca i način vođenja jedinstvene pedagoške evidencije propisuje Ministarstvo.
Troškovi boravka i ishrane djeteta
Član 35
Troškove boravka i ishrane, odnosno boravka djeteta u ustanovi plaća roditelj u skladu sa ugovorom kojim se uređuju međusobna prava i obaveze između roditelja i ustanove.
Visinu troškova boravka i ishrane, odnosno boravka djeteta u javnoj ustanovi utvrđuje organ upravljanja ustanove, uz saglasnost Ministarstva.
Troškove boravka i ishrane, odnosno boravka djeteta samohranog roditelja u ustanovi iz stava 2 ovog člana, samohrani roditelj plaća u visini 50% visine troškova boravka i ishrane koju je utvrdio organ upravljanja ustanove, uz saglasnost Ministarstva.
Troškove boravka i ishrane, odnosno boravka djeteta bez roditeljskog staranja, djeteta čiji su roditelji korisnici materijalnog obezbjeđenja porodice i djeteta iz najosjetljivijih grupa stanovništva, u ustanovi iz stava 2 ovog člana, plaća centar za socijalni rad na čijoj je teritoriji prebivalište djeteta, odnosno roditelja.
Sredstva ostvarena po osnovu plaćanja troškova boravka koriste se za poboljšanje uslova boravka djece, uz saglasnost Ministarstva.
Sadržaj ugovora o plaćanju troškova boravka i ishrane, odnosno boravka djeteta u javnoj ustanovi utvrđuje Ministarstvo.
Određivanje troškova
Član 36
Visina troškova boravka i ishrane, odnosno boravka djeteta u javnoj ustanovi određuje se na osnovu broja članova porodičnog domaćinstva, visine prihoda po članu domaćinstva i broja djece iz domaćinstva upisanih u ustanovu.
Utvrđivanje visine troškova boravka i ishrane, odnosno boravka iz stava 1 ovog člana i raspodjela sredstava koja su ostvarena po osnovu plaćanja troškova boravka bliže se uređuje propisom Ministarstva.
IV KAZNENE ODREDBE
Prekršaj pravnih i odgovornih lica
Član 37
Novčanom kaznom od 500 eura do 10.000 eura kazniće se za prekršaj ustanova, ako:
   1) ne ostvaruje propisani program vaspitno-obrazovnog rada (čl. 15 - 19);
   2) ne donese godišnji program rada (član 21);
   3) obavlja vaspitno-obrazovnu djelatnost u vaspitnim grupama obrazovanim suprotno članu 24 ovog zakona;
   4) ne vodi propisanu evidenciju (član 34).
Za prekršaj iz stava 1 ovog člana kazniće se i odgovorno lice u ustanovi novčanom kaznom od 30 eura do 1.000 eura.
V PRELAZNE I ZAVRŠNE ODREDBE
Usklađivanje rada ustanova
Član 38
Ustanove su dužne da usklade rad, organizaciju i opšte akte sa ovim zakonom u roku od godinu dana od dana stupanja na snagu ovog zakona.
Usklađivanje rada ustanova
Član 38a
Ustanove su dužne da usklade rad, organizaciju i opšte akte sa ovim zakonom u roku od šest mjeseci od dana stupanja na snagu ovog zakona.
Usklađivanje rada ustanova
Član 38b
Ustanove su dužne da usklade svoju organizaciju, rad i opšte akte sa ovim zakonom, u roku od šest mjeseci od dana stupanja na snagu ovog zakona.
Do donošenja akata iz stava 1 ovog člana primjenjivaće se postojeći akti, ako nijesu u suprotnosti sa ovim zakonom.
Rok za donošenje podzakonskih akata
Član 39
Ministarstvo će donijeti propise predviđene ovim zakonom u roku od godinu dana od dana stupanja na snagu ovog zakona.
Do donošenja propisa iz stava 1 ovog člana primjenjuju se propisi koji su važili do dana stupanja na snagu ovog zakona, ako nijesu u suprotnosti sa ovim zakonom.
Rok za donošenje podzakonskih akata
Član 39a
Akti iz čl. 26 i 35 ovog zakona donijeće se u roku od godinu dana od dana stupanja na snagu ovog zakona.
Primjena obrazovnog programa
Član 40
Primarni, kraći, specijalizovani i posebni program donijeće se u roku od dvije godine od dana stupanja na snagu ovog zakona, a primjenjivaće se u ustanovama koje ispunjavaju uslove predviđene ovim zakonom.
Ustanove koje ne ispunjavaju uslove za primjenu programa iz stava 1 ovog člana realizuju plan i program koji je donesen na osnovu Zakona o predškolskom vaspitanju i obrazovanju ("Službeni list RCG", br. 56/92).
Prestanak važenja zakona
Član 41
Danom početka primjene ovog zakona prestaje da važi Zakon o predškolskom vaspitanju i obrazovanju ("Službeni list RCG", br. 56/92).
Odredbe Zakona o predškolskom vaspitanju i obrazovanju ("Službeni list RCG", br. 56/92) koje se odnose na nastavni plan i program primjenjuju se do donošenja obrazovnog programa u skladu sa ovim zakonom.
Stupanje na snagu
Član 42
Ovaj zakon stupa na snagu osmog dana od dana objavljivanja u "Službenom listu Crne Gore".